Kappaleen sanoituksen merkityksestä on monia erilaisia näkemyksiä. Yhden näkemyksen mukaan kappaleen kertosäe viittaa radioaktiiviseen laskeumaan, mutta Dylan itse on kiistänyt tämän. Dylan kuitenkin myöntää saaneensa innoituksen kappaleen säveltämiseen Kuuban kriisistä, jolloin ydinsodan puhkeaminen oli lähellä. Laulun synkän apokalyptiset ja surrealistiset kielikuvat heijastavat Kuuban kriisin aikoihin vallinnutta pelonsekaista ilmapiiriä.